Општинско веће општине Медвеђа на 4. седници одржаној дана 28. и 29.септембра 2022.године, на основу члана 8. и члана 9. Одлуке о давању у закуп пословног простора ("Сл. гласник града Лесковца " бр. 37/2016), члана 8. и члана 9. Одлуке о давању у закуп типских продајних објеката - туристичких кућица у јавној својини општине Медвеђа ( " Сл. гласник града Лесковца " бр. 16/2020 ), члана 2. и члана 3. Одлуке о висини почетне цене за закуп типских продајних објеката - туристичких кућица ("Сл. гласник града Лесковца " бр. 16/2020 ), члана 146. Закона о планирању и изградњи ("Сл. гласник РС " број 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014 и 145/2014, 83/2018, 31/2019, 37/2019-др. закон и 9/2020 и 52/2021 ), члана 46. Закона о локалној самоуправи („Службени гласник РС“ бр. 129/07, 83/2014-др.закон, 101/2016-др.закон ,47/2018 и 111/2021-др.закон ), члана 34. Закона о јавној својини („Службени гласник РС“, број 72/2011, 88/2013, 105/2014, 104/2016-др.закон, 108/2016, 113/2017, 95/2018, и 153/2020 ), и члана 8. Уредбе о условима прибављања и отуђења непокретности непосредном погодбом, и давања у закуп ствари  у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда ("Сл. гласник РС'', бр. 16/2018 ), објављује

Ј  А  В  Н  И        О   Г   Л   А   С

О СПРОВОЂЕЊУ ПОСТУПКА ЈАВНОГ НАДМЕТАЊА  
ЗА ИЗДАВАЊЕ У ЗАКУП ТИПСКИХ ПРОДАЈНИХ ОБЈЕКАТА – ТУРИСТИЧКИХ КУЋИЦА

ИЗДАЈУ СЕ у закуп јавним надметањем продајни објекти - туристичке кућице у јавној својини општине Медвеђа, тип кућица "Брвнара", површине од 3,75м², димензија 1,50м Х 2,50м, и то:

1. На локацији бр. 1 - к.п.бр. 90 у КО Сијаринска бања са десне стране испред моста код " Гејзера ";

2. На локацији бр. 3 - к.п.бр. 139 у КО Сијаринска бања са десне стране пешачке стазе од " Гејзера ";

3. На локацији бр. 4 - к.п.бр. 139 у КО Сијаринска бања са десне стране пешачке стазе од " Гејзера ";

4. На локацији бр. 5 - к.п.бр. 139 у КО Сијаринска бања са десне стране пешачке стазе од " Гејзера ";

5. На локацији бр. 6 - к.п.бр. 139 у КО Сијаринска бања са десне стране пешачке стазе од " Гејзера ";

6. На локацији бр. 7 - к.п.бр. 139 у КО Сијаринска бања са десне стране пешачке стазе од " Гејзера ";

7. На локацији бр. 8 - к.п.бр. 509 у КО Сијаринска бања са десне стране горњег моста;

8. На локацији бр. 9 - к.п.бр. 509 у КО Сијаринска бања са десне стране горњег моста;

9. На локацији бр. 10 - к.п.бр. 510 у КО Сијаринска бања са десне стране горњег моста;

10. На локацији бр. 11 - к.п.бр. 90 у КО Сијаринска бања са леве старне испред моста код " Гејзера ".

Продајни објекти-туристичке кућице, дају се у закуп на период од годину дана, изузев објекта на локацији број 7, који се даје у закуп на период од 10 месеци.

Продајни објекти се дају у закуп ради обављање продајне делатности, у складу са наменом типског продајног објекта-туристичке кућице.

Учесници у поступку давања у закуп типских продајних објеката – туристичких кућица путем јавног надметања, могу да буду сва правна и физичка лица, која испуњавају услове из огласа.

Право учешћа на лицитацији, немају:

- чланови комисије која спроводи лицитациони поступак,

- бивши закупци пословног простора и површина јавне намене који нису измирили новчане обавезе по основу уговореног закупа, или по основу обавеза према локалној пореској аминистрацији,

- учесници претходног поступка за давање у закуп пословног простора и површине јавне намене, а који су одустали од закупа.

Пријава, односно понуда коју доставља физичко лице, обавезно садржи:

1. податке о подносиоцу пријаве,

2. износ закупнине која се нуди,

3. доказ о уплати депозита,

4. доказ да је подносилац пријаве, измирио обавезе по основу закупа, уколико је био закупац, и доказ да локална пореска администрација према њему нема никаквих потраживања,

5. редни број продајног објекта-туристичке кућице за коју се подноси пријава, односно понуда;

6. пуномоћје за лице које заступа подносиоца пријаве, односно понуде,

7. фотокопију важеће личне карте подносиоца пријаве, односно његовог пуномоћника.

Пријава, односно понуда коју доставља правно лице, обавезно садржи:

1. назив и седиште правног лица из решења о упису правног лица код АПР или надлежног суда,

2. копију решења о упису правног лица у регистар код надлежног органа,

3. износ закупнине која се нуди,

4. доказ о уплати депозита,

5. доказ да је подносилац пријаве, измирио обавезе по основу закупа, уколико је био закупац, и доказ да локална пореска администрација према њему нема никаквих потраживања,

6. редни број продајног објекта-туристичке кућице за коју се подноси пријава, односно понуда;

7. пуномоћје за лице које заступа подносиоца пријаве.

8. фотокопију важеће личне карте пуномоћника правног лица.

Почетна цена закупа за типске продајне објекте – туристичке кућице је 30.000,00 динара по кућици, чији износ је утврђен чланом 2 Одлуке о висини почетне цене за закуп типских продајних објеката - туристичких кућица ( " Сл. гласник града Лесковца " бр. 16/2020 ), односно 25.000,00 динара за објекат на локацији број 7.

Депозит је утврђен у износу од 50% од почетног износа закупнине за продајни објекат-туристичку кућицу и износи 15.000,00 динара за објекте на локацијама 1,3,4,5,6,8,9,10 и 11, односно за објекат на локацији број 7 - 12.500,00 динара.

Уплата депозита врши се на жиро рачун бр. 840 - 742 153 843 - 66 модел 97 позив на број 91 - 067, сврха плаћања - депозит за учешће на оглас.

Учеснику коме се туристичка кућица не изда у закуп, депозит ће бити враћен у року од 15 дана од дана доношења коначне одлуке о избору најповољнијег понуђача.

Најповољнијем понуђачу положени депозит се урачунава у укупни износ закупнине.

Пријаве се подносе непосредно на шалтеру Општинске управе општине Медвеђа ул. Краља Милана 48 у Медвеђи или препоручено поштом на адресу – Комисија за прибављање, располагање, коришћење и управљање стварима у јавној својини општине Медвеђа, ул. Краља Милана 48, са назнаком " Пријава за учешће на оглас-НЕ ОТВАРАЈ ".

Пријаве се подносе у року од 8 дана од дана објављивања огласа на званичној веб страници општине Медвеђа.

Неблаговремене и непотпуне пријаве неће се узети у разматрање.

Јавно надметање обавиће се дана 20.10.2022. године са почетком у 10 часова у сали  Скупштине општине Медвеђа.

Продајни објекат-туристичка кућица, даје се у закуп најповољнијем понуђачу.

Основни критеријум за избор најповољнијег понуђача је висина понуђене закупнине.

Након спроведеног поступка Јавног надметања, Комисија је обавезна да одмах донесе Одлуку о избору најповољнијег понуђача, а учесници поступка могу на Одлуку Комисије да поднесу приговор Општинском већу Општине Медвеђа у року од 8 дана од дана окончања поступка.

Уколико будући закупац не приступи закључењу уговора о закупу, у року од 7 дана од дана пријема коначне одлуке, положени депозит се не враћа.

Правна и физичка лица којима се дају у закуп продајни објекти – туристичке кућице:

а) дужни су да користе продајни објекат у складу са наменом која је утврђена уговором о закупу пословног простора-туристичке кућице,

б) да закупљени продајни објекат-туристичку кућицу не могу дати у подзакуп, односно да не могу уступити продајни објекат-туристичке кућицу, на даље коришћење,

в) да у уговореном року у целости измири новчане обавезе на име накнаде за закуп продајног објекта-туристичке кућице или да своје обавезе на име закупа измири у 12 једнаких месечних рата, уколико је такав начин измиривања обавезе предвиђен уговором.

Трошкови прикључка продајног објекта-туристичке кућице, уколико су прикључци на електромрежу, водоводну и канализациону мрежу неопходни за обављање одобрене делатности, падају на терет закупца.

Трошкови текућег одржавања, трошкови хитних интервенција, као и трошкови инвестиционог одржавања продајног објекта-туристичке кућице, падају на терет закупца.

Продајни објекти-туристичке кућице, издају се у закуп у виђеном стању. Заинтересована лица могу разгледати  продајне објекте-туристичке кућице у присуству чланова Комисије радним даном у периоду од 12,00 -13,00 часова.

Након истека уговореног рока за закуп продајног објекта-туристичкле кућице, закупац је у обавези да исту врати државину закуподавцу у првобитном стању; надокнади штету насталу у продајном објекту.

             Оглас објавити на веб страници општине Медвеђа, на радио Медвеђи, истаћи на огласној табли Општинске управе општине Медвеђа, и на продајним објектима који су предмет огласа.

ОПШТИНСКО ВЕЋЕ ОПШТИНЕ МЕДВЕЂА

08 Број: 06-53/2022/15 од 28.септембра 2022.године

                                  ПРЕДСЕДНИК

Драган Кулић